ꞌKia̱ nga ti̱ꞌsa̱ tjàꞌtsin‑la̱ kjoa̱,
jè ꞌÉn,
ta̱ꞌkoa̱ tíjna‑ní,
ko̱ ya̱á tíjnako̱ Nainá.
Jè ra ꞌÉn,
jè‑ní ra Nainá.
Ko̱ ya̱á tíjnako̱ Nainá skanda ti̱ꞌsa̱‑ni tjàꞌtsin‑la̱ kjoa̱.
Ko̱ jè isìchjeén Nainá nga tsikínda ngaꞌtsì tsajmì ra tjín;
ni̱mé tsajmì ra tjín ra mì a̱ꞌta ꞌtse̱ isinda‑ni.
A̱ꞌta ꞌtse̱é‑ní nga tjín Kjo̱binachon.
Jè Kjo̱binachon,
jè‑ní jè Niꞌí ra síhisen‑la̱ ngaꞌtsì xi̱ta̱.
Jè Niꞌí ra̱kìi̱,
ya̱á síhisen ñánda̱ nga jñò chon,
ko̱ jè kjoa̱jñò mì kì ma síkijne‑la̱ nga síkjiꞌtso.
Tsikijnaá jngo xi̱ta̱ ra Juan tsiꞌkìn ra Nainá isìkasén.
Jè ꞌji tsjá ꞌén a̱ꞌta ꞌtse̱ Niꞌí ra síhisen,
mé‑nì ngaꞌtsì xi̱ta̱ ko̱kjiín‑la̱ koni ꞌsín ꞌke̱èna̱jmíya ra jè.
Jè Juan,
mì tsa jè‑jìn Niꞌí ra síhisen,
ta ꞌén ra ꞌji tsjá ra jè,
a̱ꞌta ꞌtse̱ Niꞌí ra síhisen‑la̱ xi̱ta̱.
Jè ra ngi Niꞌí ra ma‑la̱ síhisen‑la̱ xi̱ta̱,
i̱í ꞌji i̱sàꞌnde ra̱kìi̱.
I̱í tsikijna i̱sàꞌnde,
tanga jñà xi̱ta̱ i̱sàꞌnde mì kì kijtsexkon ni̱ꞌsín takó jè tsikínda i̱sàꞌnde.
Ya̱á ꞌji ya̱ a̱jin‑la̱ xi̱ta̱‑la̱ tanga jñà xi̱ta̱‑la̱ mì kì iskábétjò.
Tanga ngaꞌtsì xi̱ta̱ ra iskábétjò ko̱ ti̱ꞌkoa̱ kjokjiín‑la̱ jñà ꞌén ra kiìchja̱,
kitsjá‑la̱ kjo̱hixi̱ nga iꞌndí‑la̱ Nainá kjomà,
tanga mì tsa ki‑ni nga jní kitsin‑jín,
ko̱ mì tsa ki‑ni nga a̱ꞌta ꞌtse̱ xi̱ta̱ kitsin‑ni,
kií‑ní nga a̱ꞌta ꞌtse̱ Nainá kitsin‑ni.
Ko̱ jè ra ꞌÉn,
xi̱ta̱á kjomà;
ko̱ i̱í tsikijnajin‑naji̱n.
Kijcha‑náji̱n jè kjoa̱jeya‑la̱,
jè kjoa̱jeya ra kitsjà‑la̱ Nainá koni ra ta jè ta̱jngo‑ni Iꞌndí‑la̱,
ko̱ ꞌñó kiꞌse‑la̱ ra kjo̱nda ko̱ kjo̱hixi̱.
Juan kitsjá ꞌén ra a̱ꞌta ꞌtse̱ nga kitsò:
―A̱ꞌta ꞌtse̱é xi̱ta̱ ra̱kìi̱ ꞌkia̱ nga ko̱ꞌsín kíxin‑no:
“Jè ra ꞌsa̱ nchrabátji̱ngi‑na,
jè‑ní ra tíjna ítjòn‑na,
nga̱ isa̱á kjotseé tíjna‑ni koni ꞌa̱n.”
Nga̱ ꞌñó tse kjo̱nda tjín‑la̱ ra jè;
a̱sa ꞌñó a̱sa ꞌñó títjábé-isa‑ná kjo̱nda‑la̱.
Jè kjo̱téxoma‑la̱ Nainá,
jè Moisés kiꞌtsì‑la̱,
tanga jè ra kjo̱nda ko̱ kjo̱hixi̱,
jè Jesucristo ꞌjiìkó.
Ni̱ kjè sa yá ra bexkon kó ꞌki kjòn‑ni ra jè Nainá;
tanga jè Iꞌndí‑la̱ ra ta jè ta̱jngo ma‑ni ra Nainá‑te ra ya̱ tíjnaꞌta‑la̱,
jè‑ní ra bakón‑ná kó ꞌki Nainá.